**SPECTACOLUL „O LECȚIE DE BUNE MANIERE” CU ACTRIȚA MAIA MORGENSTERN PREZENTAT LA ROMA CU OCAZIA COMEMORĂRII ZILEI HOLOCAUSTULUI 2019**

Duminică, 27 ianuarie 2019, ora 18:30, la Teatrul Petrolini din Roma (Via Rubattino 5, Roma), cu ocazia comemorării **Zilei Holocaustului 2019**, Accademia di Romania in Roma și Teatrul Evreiesc de Stat, cu patronajul Ambasadei României în Italia, în parteneriat cu Asociația Culturală Propatria din Roma și Teatrul Petrolini din Roma, prezintă spectacolul ***O lecție de bune maniere*** – un monolog teatral cu actrița **Maia Morgenstern**.

**Autor:**Jean-Claude Grumberg

**Regia și scenografia:**Alexandru Berceanu

**Grafică:**Manuela Marcovici

**Gen:**Tragi-comedie

**Sinopsis: „**Cine este Celine, cine este Drumont? Cine este Montandon, profesorul doctor Montandon? Cărți secrete, oglinzi strâmbe. O lecție de bune maniere, administrată cu curaj. Dacă te uiți unde indică autorul, urletele de groază se transformă în râsete. Adunând câteva file de poveste românească la marele curent antisemit european, vrem să facem o reparație istorică, să învățăm să îi recunoaștem mai bine pe proștii noștri și să ne întrebăm cât mai putem să îi lăsăm să se odihnească în pace”. (Alexandru Berceanu, regizor). Noi vă propunem un joc. Sau un exercițiu de imaginație cel puțin inedit. Acestuia i se va adăuga mai apoi și puțină istorie. Închideți ochii. Imaginați-vă că trăiți în cel mai înfiorător univers distopic. Imaginați-vă că undeva, într-o cameră secretă, Zamiatin, Orwell, Burgess și Wells scriu. Iar tot ce scriu se materializează imediat în realitate. Nu deschide nimeni ochii deocamdată, mai durează puțin. Acum e momentul! Din păcate, ce veți vedea pe scenă nu are nimic de-a face cu imaginația sau cu supra-realismul. Tot ce vedeți pe scenă este cât se poate de real. S-a întâmplat, nu demult. Iar dacă nu suntem atenți, toate atrocitățile trecutului sunt la un pas să se repete.

**Intrarea liberă în limita locurilor disponibile.**

**Rezervarea obligatorie la**: accadromania@accadromania.it

**Maia Morgenstern**, actriță româncă de origine evreiască, s-a născut la data de 1 mai 1962 la București. Debutul în cinematografie s-a produs în anul 1983, cu filmul *Prea cald pentru luna mai*, în regia Mariei Callas Dinescu. Faima i-a fost adusă de filmul *Balanța*, realizat de Lucian Pintilie, cu care a venit și notorietatea internațională, actrița fiind astfel declarată "*Steaua de mâine*", obținând totodată și prestigioasa distincție a Academiei Europene de Film - Premiul Felix. A studiat la Academia de Teatru și Film din București între 1981 și 1985, după care a jucat și la Teatrul Tineretului din Piatra Neamț între anii 1985 și 1988. Au urmat doi ani la Teatrul Evreiesc de Stat și din 1990, când a plecat de acolo, până în prezent a jucat la Teatrul Național din București. A jucat în numeroase filme românești și străine, fiind una dintre puținele actrițele românce care a reușit să pătrundă în cinematografia străină. Dintre filmele sale cele mai importante sunt: *Balanța* – Lucian Pintilie, 1992; *Trahir* – Radu Mihaileanu, 1993; *Privirea lui Ulise* – Theo Anghelopoulos, 1995; *A șaptea cameră –* Marta Mészaros, 1995; *Omul zilei* – 1997; *Patul lui Procust* 2001; *The Passion of Christ –* Mel Gibson, 2004*; Orient Expres* – 2004; *Mar Nero* – Federico Bondi, 2008, etc. Pentru rolurile sale din teatru și cinematografie a primit numeroase distincții la nivel național și european.

Responsabili proiect: Conf. univ. dr. **OANA BOȘCA-MĂLIN** și **MIHAI STAN**

Tel. +39.06.3201594; mail. mihai.stan@accadromania.it

**ACCADEMIA DI ROMANIA DIN ROMA**